Document ID: 32013D0704

DEĊIŻJONI TA’ IMPLIMENTAZZJONI TAL-KUNSILL
tad-19 ta’ Novembru 2013
li tapprova l-aġġornament tal-programm ta’ aġġustament makroekonomiku tal-Portugall
(2013/704/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra r-Regolament (UE) Nru 472/2013 tal-Parlament Ewropew u tal-Kunsill tal-21 ta’ Mejju 2013 dwar it-tisħiħ tas-sorveljanza ekonomika u baġitarja tal-Istati Membri fiż-żona tal-euro li jesperjenzaw jew ikunu mhedda b’diffikultajiet gravi fir-rigward tal-istabbiltà finanzjarja tagħhom (1), u b’mod partikolari l-Artikolu 7(5) tiegħu,
Wara li kkunsidrat il-proposta mill-Kummissjoni Ewropea,
Billi:
(1)
Ir-Regolament (UE) Nru 472/2013 japplika għall-Istati Membri li, fil-waqt tad-dħul fis-seħħ tiegħu jkunu diġà qed jirċievu assistenza finanzjarja, inklużi dawk mill-Mekkaniżmu Ewropew ta’ Stabilizzazzjoni Finanzjarja (EFSM) u/jew mill-Faċilità Ewropea ta’ Stabbiltà Finanzjarja (EFSF).
(2)
Ir-Regolament (UE) Nru 472/2013 jistabbilixxi regoli għall-approvazzjoni ta’ programm ta’ aġġustament makroekonomiku għall-Istati Membri li jirċievu din l-assistenza finanzjarja, li jeħtieġu li jkunu applikati flimkien mad-dispożizzjonijiet tar-Regolament tal-Kunsill (UE) Nru 407/2010 (2) meta l-Istat Membru kkonċernat jirċievi l-assistenza kemm mill-EFSM kif ukoll minn sorsi oħra.
(3)
Il-Portugall ingħata assistenza finanzjarja kemm mill-EFSM, permezz tad-Deċiżjoni ta’ Implimentazzjoni tal-Kunsill 2011/344/UE (3), kif ukoll mill-EFSF.
(4)
Għal raġunijiet ta’ konsistenza l-approvazzjoni tal-aġġornament tal-programm ta’ aġġustament makroekonomiku għall-Portugall skont ir-Regolament (UE) Nru 472/2013 għandu jsir b’referenza għad-dispożizzjonijiet rilevanti tad-Deċiżjoni ta’ Implimentazzjoni 2011/344/UE.
(5)
B’konformità mal-Artikolu 3(10) tad-Deċiżjoni ta’ Implimentazzjoni 2011/344/UE, il-Kummissjoni, flimkien mal-Fond Monetarju Internazzjonali u u f’kooperazzjoni mal-Bank Ċentrali Ewropew, wettqet it-tmien u d-disa’ analiżi sabiex tivvaluta l-progress li għamlu l-awtoritajiet Portugiżi fuq l-implimentazzjoni tal-miżuri miftiehma taħt il-programm ta’ aġġustament makroekonomiku, kif ukoll tal-effettività u l-impatt ekonomiku u soċjali tagħhom. Bħala konsegwenza ta’ dik l-analiżi, għandhom isiru xi tibdiliet għall-programm ta’ aġġustament makroekonomiku eżistenti.
(6)
Dawk il-bidliet huma stipulati fid-dispożizzjonijiet relevanti tad-Deċiżjoni ta’ Implimentazzjoni 2011/344/UE kif emendata bid-Deċiżjoni ta’ Implimentazzjoni tal-Kunsill Nru 2013/703/UE tad-19 ta’ Novembru 2013 li temenda d-Deċiżjoni ta’ Implimentazzjoni 2011/344/UE dwar l-għoti ta’ assistenza finanzjarja tal-Unjoni lill-Portugall (4).
ADOTTA DIN ID-DEĊIŻJONI:
Artikolu 1
Il-miżuri stabbiliti fl-Artikolu 3 minn (7) sa (9) tad-Deċiżjoni ta’ Implimentazzjoni 2011/344/UE li se jittieħdu mill-Portugall bħala parti mill-programm ta’ aġġustament makroekonomiku tiegħu huma b’dan approvati.
Artikolu 2
Din id-Deċiżjoni għandha tieħu effett fil-jum tan-notifika tagħha.
Artikolu 3
Din id-Deċiżjoni hija indirizzata lir-Repubblika Portugiża.
Magħmul fi Brussell, id-19 ta’ Novembru 2013.

Labels: 2
19
5
18
15